छत्तीसगढ़ के ​​​​​​​बीजापुर में सुरक्षाकर्मियों और नक्सलियों के बीच मुठभेड़, दो जवान घायल
Breaking News Headlines Today, Pictures, Videos and More From Dainik Bhaskar (दैनिक भास्कर), narendra modi, rahul gandhi, amit shah, priyanka gandhi
छत्तीसगढ़ के बीजापुर जिले में रविवार को सुरक्षाकर्मियों और नक्सलियों के बीच हुई मुठभेड़ में दो जवान घायल हो गए। दोनों घायलों को इलाज के लिए जिला अस्पताल बीजापुर में भर्ती कराया गया। मुठभेड़ में 3-4 नक्सलियों के भी घायल होने की खबर है। 
आज की अन्य बड़ी खबरें...
दो दिन की यात्रा पर केरल पहुंचे उपराष्ट्रपति धनखड़, श्री पद्मनाभस्वामी मंदिर में दर्शन किए
उपराष्ट्रपति जगदीप धनखड़ रविवार को दो दिवसीय यात्रा पर तिरुवनंतपुरम (केरल) पहुंचे। केरल के राज्यपाल आरिफ मोहम्मद खान और राज्य के परिवहन मंत्री एंटनी राजू ने यहां वायु सेना के एयरपोर्ट पर धनखड़ का स्वागत किया। उपराष्ट्रपति ने यहां प्रसिद्ध श्री पद्मनाभस्वामी मंदिर में दर्शन किए।
दिल्ली के मोती नगर में BMW कार ने शख्स को कुचला, महिला ड्राइवर को मिली जमानत
दिल्ली के मोती नगर इलाके में BMW कार ने एक व्यक्ति को कुचल दिया। रविवार सुबह हुए हादसे में व्यक्ति की मौत हो गई। कार एक महिला चला रही थी। पुलिस ने FIR दर्ज कर महिला को गिरफ्तार कर लिया। हालांकि, बाद में उसे जमानत मिल गई।
अमेरिका के कंसास शहर के बार में फायरिंग; 3 की मौत, 2 घायल
अमेरिका राज्य मिसौरी के कंसास शहर में रविवार सुबह एक बार में फायरिंग हुई। इस दौरान 3 लोगों की मौत हो गई। 2 लोग घायल हुए हैं। उन्हें इलाज के लिए अस्पताल में भर्ती करवाया गया है। पुलिस ने बताया कि हमलावर फिलहाल फरार है। गोलीबारी की वजह का भी पता नहीं चल सका है। मामले की जांच की जा रही है।
इससे पहले अलबामा में भी फायरिंग की घटना हुई, जिसमें 4 लोग घायल हो गए। सभी को हॉस्पिटल में भर्ती करवाया गया है, जहां एक व्यक्ति की हालत नाजुक बनी हुई है। पुलिस मामले की जांच कर रही है।
नक्सली संगठन PFLI का सुप्रीमो कुलदीप यादव गिरफ्तार
NIA ने झारखंड के प्रतिबंधित नक्सली संगठन पीपुल्स लिबरेशन फ्रंट ऑफ इंडिया (PLFI) के फरार सुप्रीमो दिनेश गोप उर्फ कुलदीप यादव को गिरफ्तार किया है। उसे नई दिल्ली में गिरफ्तार किया गया। दिनेश गोप पर बिहार, झारखंड और ओडिशा में 102 से ज्यादा क्रिमिनल मामले दर्ज हैं। इनमें से ज्यादातर मामले मर्डर, अपहरण, धमकी और उगाही से जुड़े हुए हैं। पढ़ें पूरी खबर...
श्रीनगर में जी-20 मीटिंग से पहले जैश-ए-मोहम्मद का आतंकी अरेस्ट
जम्मू-कश्मीर के श्रीनगर में 22 मई से जी-20 बैठक शुरु हो रही है। उससे एक दिन पहले NIA ने जैश-ए-मोहम्मद के एक आतंकी को अरेस्ट किया है। आतंकी की पहचान कुपवाड़ा जिले के मोहम्मद उबैद मलिक के रूप में हुई है। एजेंसी के मुताबिक, उबैद पाकिस्तान स्थित जैश-ए-मोहम्मद कमांडर के लगातार संपर्क में था। वह आतंकी संगठन को भारतीय सैनिकों और सुरक्षा बलों की आवाजाही के बारे में गुप्त जानकारी पहुंचा रहा था। पढ़ें पूरी खबर...
जम्मू-कश्मीर के कटरा में बस का एक्सीडेंट, एक की मौत और 24 घायल हुए
जम्मू-कश्मीर के रियासी जिले के कटरा में एक हादसा हो गया। यहां मूरी इलाके में राजस्थान की बस के दुर्घटनाग्रस्त हो जाने से एक महिला की मौत हो गई और 24 लोग घायल हो गए। घायल लोगों को अस्पताल पहुंचाया गया। मौके पर पुलिस कर्मी मौजूद हैं और राहत बचाव का कार्य जारी है।
बंगाली टीवी एक्ट्रेस सुचंद्र दासगुप्ता की एक सड़क हादसे में मौत, शूटिंग से लौट रही थीं 
बंगाली टीवी एक्ट्रेस सुचंद्र दासगुप्ता की एक सड़क हादसे में मौत हो गई। वे पश्चिम बंगाल के चौबीस परगना जिसे के बारानगर में शूटिंग से बाइक टैक्सी से अपने घर पनीहाटी लौट रही थीं। सामने एक साइकिल वाला आने से बाइक के ड्राइवर ने अचानक ब्रेक लगाया, डिससे सुचेंद्र सड़क पर गिर गईं। तभी वहां तेज स्पीड से लॉरी आ गई। सुचेंद्र उसकी चपेट में आ गई जिससे उनकी मौके पर ही मौत हो गई। हालांकि सुचेंद्र ने हेलमेट पहन रखा था। पुलिस ने लॉरी के ड्राइवर को गिरफ्तार कर लिया है।
महबूबा मुफ्ती का ऐलान- जम्मू कश्मीर में आर्टिकल 370 बहाल होने तक विधानसभा चुनाव नहीं लड़ेंगी
महबूबा मुफ्ती ने बेंगलुरु में कहा है कि जम्मू कश्मीर में आर्टिकल 370 बहाल नहीं होने तक वे विधानसभा चुनाव नहीं लड़ेंगी, लेकिन उनकी पार्टी चुनाव में अपना उम्मीदवार उतारेगी। महबूबा ने बीजेपी पर आरोप लगाते हुए कहा कि बीजेपी नहीं चाहती कि कोई विपक्ष हो। दिल्ली सरकार को शक्तिहीन कर दिया गया है। यही सबके साथ होने जा रहा है। पूरी खबर पढ़ें...
समीर वानखेड़े को CBI ने लगातार दूसरे दिन पूछताछ के लिए बुलाया
नारकोटिक्स कंट्रोल ब्यूरो (NCB) के पूर्व जोनल चीफ समीर वानखेड़े से CBI ऑफिस में लगातार दूसरे दिन पूछताछ चल रही है। वानखेड़े पर आरोप है कि उन्होंने ड्रग्स-ऑन-क्रूज केस में पकड़े गए अभिनेता शाहरुख खान के बेटे आर्यन को छोड़ने के बदले 25 करोड़ रुपए मांगे थे। इससे पहले शनिवार को भी CBI ने वानखेड़े से करीब 5 घंटे पूछताछ की थी। पूरी खबर पढ़ें...
मैक्सिको में कार रेसिंग में गोलीबारी, 11 रेसर्स की मौत, 8 घायल
नॉर्थ मैक्सिको के बाजा कैलिफोर्निया में शनिवार को एक कार शो के दौरान गोलीबारी हुई। जिसमें कम से कम 11 रोड रेसर मारे गए और 8 घायल हो गए। स्टेट अटॉर्नी जनरल ऑफिस ने एक बयान में कहा, एनसेनडा शहर के सैन विसेंट क्षेत्र में एक ऑल-टेरेन कार रेसिंग शो के दौरान हमला हुआ। पूरी खबर पढ़ें...
शार्क टैंक के अमन पहुंचे कान्स के रेड कार्पेट, बोले- ऐसा करने वाला मैं पहला इंडियन बिजनेसमैन
बोट कंपनी के को फाउंडर अमन गुप्ता कान्स फिल्म फेस्टिवल में पहुंचे। उन्होंने ये तस्वीरें इंस्टाग्राम पर शेयर की हैं। अमन ने कहा कि कान्स के रेड कार्पेट पर चलने वाला मैं पहला इंडियन बिजनेसमैन हूं। मुझे इस पर गर्व है। साथ ही उन्होंने कहा कि ऐश्वर्या राय सहित कई सेलिब्रिटीज को हमेशा कान्स में देखा, लेकिन कभी नहीं सोचा था कि मुझे भी मौका मिलेगा।
रूस का दावा- बखमुत शहर को कब्जे में लिया, यूक्रेन बोला- अभी लड़ाई जारी है
रूस-यूक्रेन जंग को 15 महीने से ज्यादा समय हो चुका है। शनिवार को रूस की सेना ने दावा किया कि बखमुत शहर को कब्जे में ले लिया है। वहां पर पूरा कंट्रोल अब हमारा है। हालांकि, रूसी सेना के इस दावे को यूक्रेन ने खारिज किया है। यूक्रेन ने कहा कि लड़ाई अभी जारी है और हमारे सैनिक लड़ रहे हैं। पूरी खबर पढ़ें...
स्विटजरलैंड में टूरिस्ट प्लेन क्रैश, तीन लोगों की मौत
स्विट्जरलैंड में शनिवार को पहाड़ी इलाके में टूरिस्ट प्लेन क्रैश हो गया। इस हादसे में 3 लोगों की मौत हो गई। प्लेन के क्रैश होने के कारणों का पता नहीं चल सका है। पुलिस अधिकारियों ने कहा कि पूरे मामले की जांच की जा रही है।
90 साल की दादी ने की स्काईडाइविंग, 14 हजार फीट की ऊंचाई से लगाई छलांग
लंदन में ल्यूकीमिया से पीड़ित महिला ने अपने 90वें जन्मदिन पर चैरिटी के लिए स्काईडाइविंग की। उन्होंने बेघर लोगों के लिए करीब साढ़े चार लाख रुपए जुटाए। 14 हजार फीट की ऊंचाई से छलांग लगाई। महिला ने कहा कि यह बहुत प्यारा अनुभव था।
टेरर फंडिंग मामले में जम्मू-कश्मीर में NIA की छापेमारी, आपत्तिजनक दस्तावेज बरामद
जम्मू-कश्मीर में टेरर फंडिंग मामले में एनआईए ने शनिवार को आतंकी संगठन जमीयत-ए-इस्लामी के ठिकानों सहित 15 जगहों पर छापेमारी की है। श्रीनगर, पुलवामा, अवंतीपोरा, अनंतनाग, हंदवाड़ा शोपियां, पुंछ और कुपवाड़ा में आतंकियों के संदिग्ध ठिकानों पर टीमों ने दबिश दी।
इस दाैरान डिजिटल डिवाईस, मोबाइल, लैपटॉप व कई आपत्तिजनक दस्तावेज बरामद हुए हैं। पांच दिन पहले भी छापेमारी में जब्त दस्तावेजों की पड़ताल में सामने आए 15 नए संदिग्ध ठिकानों पर धरपकड़ के लिए यह कार्रवाई की गई।
सूचना मिली थी कि आतंकी संगठन जमीयत-ए-इस्लामी अन्य आतंकी संगठनों हिजबुल मुजाहिद्दीन व लश्कर ए तैयबा के साथ मिलकर प्रदेश में बड़ी आतंकी वारदात को अंजाम देने की फिराक में है।